DECRETO 41/2010, do 25 de febreiro, polo que se modifica o Decreto 294/2002, do 17 de outubro, polo que se constitúe e regula a composición e as funcións do Consorcio Audiovisual de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 31/03/2010

No Diario Oficial de Galicia nº 208, do 28 de outubro de 2002, publicouse o Decreto 294/2002, do 17 de outubro, polo que se constitúe e regula a composición e as funcións do Consorcio Audiovisual de Galicia.
Este decreto foi pola súa vez modificado polo Decreto 38/2006, do 2 de marzo, (DOG nº 49, do 10 de marzo), coa finalidade de adecuar a composición do Consorcio á estrutura orgánica vixente nese momento.
Coa vixente estrutura orgánica da Xunta de Galicia, o Consello da Xunta de Galicia considera necesario modificar a súa representación no Consorcio Audiovisual de Galicia.
Na súa virtude, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia, na súa reunión do día vinte e cinco de febreiro de dous mil dez,
DISPOÑO:
Artigo 1º
Modifícase o artigo 1.2º do Decreto 294/2002, do 17 de outubro, que queda redactado nos seguintes termos:
2. O Consorcio Audiovisual de Galicia estará constituído pola Xunta de Galicia, representada pola Consellería de Cultura e Turismo, a Secretaría Xeral de Medios, a Consellería de Facenda, a Consellería de Economía e Industria, a través do Instituto Galego de Promoción Económica (Igape), a Consellería de Educación e Ordenación Universitaria, a Consellería de Traballo e Benestar, pola Compañía de Radio-Televisión de Galicia (CRTVG) e polas deputacións provinciais da Coruña, Lugo, Ourense e Pontevedra; e goza de personalidade xurídica propia e capacidade suficiente para o cumprimento das súas finalidades.
A composición do Consello de Dirección, no que se refire á representación da Xunta de Galicia, será:
a) O/a presidente/a, que será o/a conselleiro/a de Cultura e Turismo.
b) O/a vicepresidente/a: o/a secretario/a xeral de Medios.
c) Nove vogais en representación da Administración da Comunidade Autónoma de Galicia, que se designarán da forma seguinte: dous/dúas pola Consellería de Cultura e Turismo, un/unha dos/das cales será o/a director/a da Axencia Galega de Industrias Culturais, dous/dúas pola Secretaría Xeral de Medios, un/unha dos/das cales será o/a director/a do Centro Galego de Artes da Imaxe, un/unha pola Consellería de Facenda, un/unha pola Consellería de Economía e Industria, dous/dúas pola Consellería de Educación, un/unha dos/das cales será o/a secretario/a xeral de Política Lingüística, e un/unha pola Consellería de Traballo e Benestar Social.
d) Un/unha vogal en representación da Compañía de Radio-Televisión de Galicia (CRTVG), que será o/a seu/súa director/a.
e) O/a secretario/a será o/a subdirector/a xeral de Réxime Xurídico e Xestión de Medios Audiovisuais, que terá voz e voto.
A designación dos membros do Consello de Dirección farase procurando alcanzar unha presenza equilibrada de mulleres e homes na súa composición total.
En todo caso, nos estatutos do Consorcio Audiovisual, as referencias ao secretario xeral de Comunicación, entenderanse realizadas ao/á conselleiro/a de Cultura e Turismo.
Artigo 2º
Modifícase a disposición derradeira primeira do Decreto 294/2002, do 17 de outubro, quedando a súa redacción nos seguintes termos:
Facúltase o/a secretario/a xeral de Medios para a execución, desenvolvemento e aplicación deste decreto, que abranguerá a publicación no Diario Oficial de Galicia das modificacións dos estatutos do Consorcio Audiovisual de Galicia.
Disposición derrogatoria
Queda derrogado o Decreto 38/2006, do 2 de marzo, polo que se modifica o Decreto 294/2002, do 17 de outubro, polo que se constitúe e regula a composición e as funcións do Consorcio Audiovisual de Galicia.
Disposición derradeira
Este decreto entrará en vigor o mesmo día da súa publicación no Diario Oficial de Galicia.
Santiago de Compostela, vinte e cinco de febreiro de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza